b'\n_START_ARTICLE_\nRinc\xc3\xb3n (Bonaire)\n_START_PARAGRAPH_\nRinc\xc3\xb3n er det eldste av de to tettstedene p\xc3\xa5 den nederland \xc3\xb8yen Bonaire. Per 25. april 2007 hadde landsbyen ca. 1\xc2\xa0788 innbyggere. Fritt oversatt fra spansk betyr landsbyens navn utpost, noe som stemmer da den ligger nord p\xc3\xa5 \xc3\xb8yen i god avstand fra Kralendijk._NEWLINE_Rinc\xc3\xb3ns plassering er uvanlig for slike gamle landsbyer, oftest ligger disse ved kysten slik at de kan n\xc3\xa5s med skip. Denne landsbyen er derimot plassert i en dal litt inne p\xc3\xa5 \xc3\xb8yens nordside, usynlig fra sj\xc3\xb8en og dermed p\xc3\xa5 sikker avstand fra piratenes og stormakters herjinger. Stedet ble grunnlagt i det 16. \xc3\xa5rhundre, blant annet av spanjoler, straffed\xc3\xb8mte og krigsfanger. I samme omr\xc3\xa5de ligger ogs\xc3\xa5 Washington-Slagbaai National Park._NEWLINE_Da spanjolene forlot Bonaire, ble alle \xc3\xb8yens innbyggere tatt med som slaver til andre eiendommer i S\xc3\xb8r-Amerika. Senere overtok nederlenderne \xc3\xb8yen, og bragte med seg slaver fra Afrika som blant annet ble satt i arbeid i saltutvinningen. Disse slavene ble forlagt i Rinc\xc3\xb3n. Fremdeles var det rundt ti timers gange til n\xc3\xa6rmeste sted der salt ble utvunnet, og slavehyttene langs kysten ved saltutvinningsstedene vitner fremdeles om slavenes d\xc3\xa5rlige levevilk\xc3\xa5r \xe2\x80\x93 samtidig som de er minnesmerker over dem._NEWLINE_Det er Marsche Chikitu, torgdag, hver l\xc3\xb8rdag, og en gang i m\xc3\xa5neden arrangeres et st\xc3\xb8rre marked. Dessuten har Rinc\xc3\xb3n flere festivaler, blant annet den \xc3\xa5rlige Simadan (innh\xc3\xb8stings-) festivalen, Dia di San Juan, Dia di Rinc\xc3\xb3n (30. april) og Bari-festivalen.'